DECIZIA COMISIEI
din 12 iunie 2007
privind măsurile de prevenire a introducerii și a răspândirii în Comunitate a viroidului tuberculilor fusiformi ai cartofului
[notificată cu numărul C(2007) 2451]
(2007/410/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3),
întrucât:
(1)
În conformitate cu Directiva 2000/29/CE, în cazul în care un stat membru estimează că există pericolul ca un organism dăunător care figurează în anexa I sau anexa II la directiva menționată să fie introdus sau răspândit pe teritoriul său, acesta trebuie să ia măsurile necesare pentru a se proteja împotriva acestui pericol.
(2)
Ca urmare a prezenței viroidului tuberculilor fusiformi ai cartofului, la data de 14 februarie 2007, Țările de Jos au informat statele membre și Comisia că, la data respectivă, au adoptat măsuri oficiale în vederea prevenirii introducerii ulterioare și a răspândirii acestui organism dăunător pe teritoriul său.
(3)
Viroidul tuberculilor fusiformi ai cartofului figurează în anexa I secțiunea I partea A la Directiva 2000/29/CE, ca fiind un organism a cărui introducere și răspândire în statele membre trebuie interzisă.
(4)
Viroidul tuberculilor fusiformi ai cartofului a fost descoperit la plantele de Solanum jasminoides Paxton și Brugmansia Pers. spp. În prezent, nu există cerințe speciale pentru plantele respective originare din Comunitate în ceea ce privește acest organism dăunător.
(5)
Este necesară luarea unor măsuri împotriva introducerii și a răspândirii în Comunitate a organismului dăunător, deoarece datele științifice disponibile arată că prezența organismului respectiv la plantele menționate poate duce la răspândirea ulterioară a acestuia.
(6)
Măsurile prevăzute în prezenta decizie trebuie să se aplice introducerii sau răspândirii organismului dăunător, importului, producției și transportului plantelor din genul Brugmansia Pers. spp. și a speciilor Solanum jasminoides Paxton, destinate plantării, inclusiv semințele, în Comunitate. Pe lângă aceasta, trebuie pregătită o anchetă privind prezența sau absența de durată a organismului dăunător în statele membre.
(7)
Este necesar ca rezultatele acestor măsuri să fie evaluate, în special în funcție de informațiile care trebuie furnizate de către statele membre, ca o bază pentru eventualele măsuri viitoare.
(8)
În cazul în care este necesar, statele membre trebuie să își adapteze legislația pentru a se conforma prezentei decizii.
(9)
Rezultatele măsurilor adoptate trebuie reexaminate până la 29 februarie 2008.
(10)
Măsurile prevăzute în prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Importul plantelor specificate
Plantele din genul Brugmansia Pers. spp. și speciile Solanum jasminoides Paxton, destinate plantării, inclusiv semințele (denumite în continuare „plante specificate”), pot fi introduse în Comunitate doar dacă:
(a)
îndeplinesc cerințele stabilite la punctul 1 din anexă; și
(b)
în momentul intrării în Comunitate sunt inspectate și testate de către organismul oficial competent în legătură cu prezența viroidului tuberculilor fusiformi ai cartofului, în conformitate cu articolul 13 alineatul (1) litera (a) din Directiva 2000/29/CE, și sunt declarate indemne de prezența acestuia.
Articolul 2
Transportul plantelor specificate în Comunitate
Plantele specificate originare din Comunitate sau importate în Comunitate în conformitate cu articolul 1 pot circula pe teritoriul Comunității numai în cazul în care respectă condițiile prevăzute la punctul 2 din anexă.
Articolul 3
Anchete și notificări
(1) Statele membre efectuează anchete oficiale și, după caz, testări, în scopul detectării prezenței viroidului tuberculilor fusiformi ai cartofului la plante gazdă sau pentru a găsi dovezi ale infecției cu acest organism dăunător pe teritoriul lor.
Fără a aduce atingere articolului 16 alineatul (2) din Directiva 2000/29/CE, rezultatele acestor anchete sunt notificate Comisiei și celorlalte state membre până la data de 10 ianuarie 2008.
(2) Orice prezență suspectată sau confirmată a viroidului tuberculilor fusiformi ai cartofului trebuie notificată de îndată organismelor oficiale competente.
Articolul 4
Respectarea dispozițiilor
Dacă este necesar, statele membre modifică măsurile adoptate în scopul de a se proteja împotriva introducerii și a răspândirii viroidului tuberculilor fusiformi ai cartofului, astfel încât măsurile respective să respecte dispozițiile prezentei decizii. Acestea informează de îndată Comisia în legătură cu aceste măsuri.
Articolul 5
Reexaminare
Prezenta decizie se reexaminează până cel târziu la data de 29 februarie 2008.
Articolul 6
Destinatari
Prezenta decizie se adresează statelor membre.
Adoptată la Bruxelles, 12 iunie 2007.